Ændringer af procesreglementet for EF-Domstolen

af 16. maj 2000

DOMSTOLEN HAR -

under henvisning til traktaten om oprettelse af Det Europæiske Fællesskab, særlig artikel 245, stk. 3,

under henvisning til protokollen vedrørende statutten for Det Europæiske Kul- og Stålfællesskabs Domstol, særlig artikel 55,

under henvisning til traktaten om oprettelse af Det Europæiske Atomenergifællesskab, særlig artikel 160, stk. 3, og

ud fra følgende betragtninger:

(1) På baggrund af erfaringerne må der foretages visse ændringer i procesreglementets bestemmelser for at fremme afviklingen af sagerne.

(2) Med hensyn til præjudicielle forelæggelser af særlig uopsættelig karakter bør der åbnes mulighed for en hasteprocedure.

(3) Efter at Amsterdam-traktaten og de ændringer, der ved denne traktat er foretaget i traktaten om Den Europæiske Union og i traktaten om oprettelse af Det Europæiske Fællesskab, er trådt i kraft, bør der foretages en tilpasning af procesreglementets bestemmelser -

med Rådets enstemmige godkendelse af 13. april 2000 -

FASTSAT FØLGENDE ÆNDRINGER I SIT PROCESREGLEMENT:

Artikel 1

Procesreglementet for De Europæiske Fællesskabers Domstol, udstedt den 19. juni 1991 (EFT L 176 af 4.7.1991, s. 1, berigtigelse: EFT L 383 af 29.12.1992, s. 117), som ændret den 21. februar 1995 (EFT L 44 af 28.2.1995, s. 61) og den 11. marts 1997 (EFT L 103 af 19.4.1997, s. 1, berigtigelse: EFT L 351 af 23.12.1997, s. 72), ændres således:

1) I artikel 1 indsættes efter "I dette reglement benævnes:"

"- traktaten om Den Europæiske Union 'EU-traktaten'".

2) Artikel 44a affattes således:

"Artikel 44a

Retsforhandlingerne for Domstolen omfatter også et mundtligt stadium, medmindre andet fremgår af særlige bestemmelser i dette reglement. Domstolen kan dog efter indleveringen af de i artikel 40, stk. 1, og eventuelt artikel 41, stk. 1, omhandlede processkrifter træffe anden afgørelse på grundlag af den refererende dommers rapport og efter at have hørt generaladvokaten, medmindre en af parterne fremsætter en anmodning, hvori det begrundes, hvorfor parten ønsker at få lejlighed til at udtale sig. Anmodningen skal fremsættes inden for en frist af en måned, efter at det er forkyndt for parten, at den skriftlige forhandling er afsluttet. Denne frist kan forlænges af præsidenten."

3) Overskriften til kapitel 2 i procesreglementets andet afsnit "Sagens oplysning" affattes således: "Sagens oplysning og forberedelse".

4) Efter artikel 54 indsættes følgende:

"Fjerde afdeling - Sagens forberedelse

Artikel 54a

Den refererende dommer og generaladvokaten kan forlange, at parterne inden en given frist fremlægger enhver oplysning om sagens faktiske omstændigheder, ethvert dokument eller andet, som de finder relevant. De fremlagte oplysninger og dokumenter meddeles de øvrige parter."

5) Artikel 103, stk. 3, affattes således:

"§ 3 I de i EU-traktatens artikel 35, stk. 1, og EKSF-traktatens artikel 41 nævnte tilfælde skal beslutningen om forelæggelse for Domstolen forkyndes for parterne i hovedsagen, medlemsstaterne, Kommissionen og Rådet.

Inden to måneder fra forkyndelsen kan de i første afsnit nævnte parter, stater eller institutioner indgive skriftlige indlæg eller udtalelser.

Bestemmelserne i stk. 1 finder anvendelse."

6) Artikel 104, stk. 3, affattes således:

"§ 3 Såfremt et præjudicielt spørgsmål er identisk med et spørgsmål, Domstolen allerede har afgjort, såfremt besvarelsen af et sådant spørgsmål klart kan udledes af retspraksis, eller såfremt besvarelsen af spørgsmålet ikke giver anledning til nogen rimelig tvivl, kan Domstolen, efter at have underrettet den forelæggende ret, efter at have givet de parter eller andre, der er nævnt i EF-statuttens artikel 20, Euratom-statuttens artikel 21 og artikel 103, stk. 3, i dette reglement, lejlighed til at udtale sig, og efter at have hørt generaladvokaten, træffe afgørelse ved begrundet kendelse, i givet fald under henvisning til den tidligere afsagte dom eller den pågældende retspraksis."

7) Artikel 104 stk. 4, affattes således:

"§ 4 Undtagen i de tilfælde, der er nævnt i stk. 3, omfatter retsforhandlingerne for Domstolen i præjudicielle sager også et mundtligt stadium. Domstolen kan dog efter indledningen af de i EF-statuttens artikel 20, Euratom-statuttens artikel 21 og artikel 103, stk. 3, i dette reglement omhandlede indlæg eller udtalelser, på grundlag af den refererende dommers rapport, efter at have underrettet de parter eller andre, der i medfør af de nævnte bestemmelser kan indgive sådanne indlæg eller udtalelser, og efter at have hørt generaladvokaten, træffe anden afgørelse, såfremt ingen af disse parter eller andre har indgivet en anmodning, hvori det begrundes, hvorfor den pågældende ønsker at få lejlighed til at udtale sig. Anmodningen skal fremsættes inden for en frist af en måned efter, at den pågældende har modtaget forkyndelse af de indgivne skriftlige indlæg eller udtalelser. Denne frist kan forlænges af præsidenten."

8) I artikel 104 indsættes følgende som stk. 5, hvorved det nuværende stk. 5 bliver stk. 6:

"§ 5 Domstolen kan efter at have hørt generaladvokaten anmode den nationale ret om at uddybe sin forelæggelse."

9) Efter artikel 104 indsættes følgende:

"Artikel 104a

Efter begæring fra den nationale ret kan præsidenten på den refererende dommers forslag og efter at have hørt generaladvokaten i undtagelsestilfælde beslutte at underkaste en præjudiciel forelæggelse en hasteprocedure, således at bestemmelserne i nærværende reglement fraviges, når det ud fra de påberåbte omstændigheder er godtgjort, at det i særlig grad er uopsætteligt, at der træffes afgørelse om det præjudicielle spørgsmål.

Præsidenten berammer i dette tilfælde straks tidspunktet for retsmødet som i forbindelse med forkyndelsen af forelæggelsesafgørelsen meddeles parterne i hovedsagen og andre berørte, der er omfattet af EF-statuttens artikel 20, Euratom-statuttens artikel 21 og artikel 103, stk. 3, i dette reglement.

Parterne og andre berørte, der er omhandlet i stk. 2, kan inden for en af præsidenten fastsat frist, der ikke kan udgøre mindre end 15 dage, indgive skriftlige indlæg eller udtalelser. Præsidenten kan opfordre parterne og de berørte til at begrænse deres skriftlige indlæg eller udtalelser til at angå de væsentligste retsspørgsmål i forbindelse med det præjudicielle spørgsmål.

De eventuelle skriftlige indlæg eller udtalelser tilstilles de ovennævnte parter og andre berørte inden retsmødet.

Domstolen træffer afgørelse efter at have hørt generaladvokaten."

10) Efter artikel 109 indsættes følgende:

"Kapitel 12

ANMODNINGER OM FORTOLKNING SOM OMHANDLET I EF-TRAKTATENS ARTIKEL 68

Artikel 109a

§ 1 En anmodning om at træffe afgørelse om et fortolkningsspørgsmål som omhandlet i EF-traktatens artikel 68, stk. 3, forkyndes over for Kommissionen og medlemsstaterne, hvis anmodningen er fremsat af Rådet, over for Rådet og medlemsstaterne, hvis anmodningen er fremsat af Kommissionen, og over for Rådet, Kommissionen samt de andre medlemsstater, hvis anmodningen er fremsat af en medlemsstat.

Præsidenten giver de institutioner og medlemsstater, for hvilke anmodningen forkyndes, en frist til at fremsætte deres skriftlige bemærkninger.

§ 2 Straks efter fremsættelsen af den i foregående stykke omhandlede anmodning udpeger præsidenten den refererende dommer. Straks efter bestemmer førstegeneraladvokaten, hvilken generaladvokat anmodningen skal henvises til.

§ 3 Domstolen træffer afgørelse om anmodningen ved dom, efter at generaladvokaten har fremsat forslag til afgørelse.

Retsforhandlingerne vedrørende anmodningen omfatter et mundtlig stadium, såfremt en medlemsstat eller en af de i stk. 1, omhandlede institutioner anmoder herom.

Kapitel 13

AFGØRELSE AF TVISTER SOM OMHANDLET I UNIONSTRAKTATENS ARTIKEL 35

Artikel 109b

§ 1 I tilfælde af tvister mellem medlemsstaterne som omhandlet i EU-traktatens artikel 35, stk. 7, indgives anmodning om afgørelse fra Domstolen af en af tvistens parter. Anmodningen forkyndes for de andre medlemsstater og for Kommissionen.

I tilfælde af tvister mellem medlemsstaterne og Kommissionen som omhandlet i EU-traktatens artikel 35, stk. 7, indgives anmodning om afgørelse fra Domstolen af en af tvistens parter. Anmodningen forkyndes for de andre medlemsstater, for Rådet og for Kommissionen, hvis den er indgivet af en medlemsstat. Anmodningen forkyndes for medlemsstaterne og for Rådet, hvis den er indgivet af Kommissionen.

Præsidenten giver de institutioner og medlemsstater, over for hvilke anmodningen forkyndes, en frist til at fremsætte deres skriftlige bemærkninger.

§ 2 Straks efter fremsættelsen af den i stk. 1 omhandlede anmodning udpeger præsidenten den refererende dommer. Straks efter bestemmer førstegeneraladvokaten hvilken generaladvokat anmodningen skal henvises til.

§ 3 Domstolen træffer afgørelse om tvisten ved dom, efter at generaladvokaten har fremsat forslag til afgørelse.

Retsforhandlingerne vedrørende anmodningen omfatter et mundtligt stadium, såfremt en medlemsstat eller en af de i stk. 1 omhandlede institutioner anmoder herom.

§ 4 Den samme fremgangsmåde finder anvendelse, når en aftale indgået mellem medlemsstaterne giver Domstolen kompetence til at træffe afgørelse i en tvist mellem medlemsstater eller mellem medlemsstater og en institution."

11) Artikel 120 affattes således:

"Artikel 120

Efter indgivelsen af de i artikel 115, stk. 1, og eventuelt artikel 117, stk. 1 og 2, omhandlede processkrifter kan Domstolen på grundlag af den refererende dommers rapport og efter at have hørt generaladvokaten og sagens parter beslutte at træffe afgørelse om appellen, uden at retsforhandlingerne omfatter et mundtligt stadium, medmindre en part fremsætter en anmodning, hvori det begrundes, hvorfor den pågældende ønsker at få lejlighed til at udtale sig. Denne anmodning skal fremsættes inden for en frist af en måned, efter at det er forkyndt for parten, at den skriftlige forhandling er afsluttet. Denne frist kan forlænges af præsidenten."

12) Efter artikel 125 indsættes følgende:

"Artikel 125a

Domstolen kan give praktiske anvisninger, bl.a. vedrørende forberedelse og afvikling af retsmøder ved Domstolen samt om indgivelse af indlæg eller skriftlige bemærkninger."

13) Henvisninger til artiklerne i EF-traktaten ændres således:

- i artikel 7, stk. 1, ændres "artikel 167" til "artikel 223"

- i artikel 9, stk. 1, ændres "artikel 165" til "artikel 221"

- i artikel 16, stk. 7, ændres "artikel 184" til "artikel 241"

- i artikel 38, stk. 6, ændres "artikel 181 og 182" til "artikel 238 og 239"

- i artikel 48, stk. 4, ændres "artikel 187 og 192" til "artikel 244 og 256"

- i artikel 77, stk. 2, ændres "artikel 173 og 175" til "artikel 230 og 232"

- i artikel 83, stk. 1, første afsnit, ændres "artikel 185" til "artikel 242"

- i artikel 83, stk. 1, andet afsnit, ændres "artikel 186" til "artikel 243"

- i artikel 89, første afsnit, ændres "artikel 187 og 192" til "artikel 244 og 256"

- i artikel 107, stk. 1, ændres "artikel 228" til "artikel 300"

- i artikel 125, ændres "artikel 188" til "artikel 245".

Artikel 2

Nærværende ændringer til procesreglementet, der har retsgyldighed på de i artikel 29, stk. 1, nævnte sprog, offentliggøres i De Europæiske Fællesskabers Tidende og træder i kraft den første dag i den anden måned efter offentliggørelsen.

Fastsat i Luxembourg, den 16. maj 2000.